b'\n_START_ARTICLE_\nSaaresj\xc3\xa4rvi (Parkano, Sammatti)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 450 metri\xc3\xa4, leveys 450 metri\xc3\xa4 ja sen pinta-ala on 11 hehtaaria. Se sijaitsee noin kuusi kilometri\xc3\xa4 Jaakkolankyl\xc3\xa4st\xc3\xa4 ja Karttiper\xc3\xa4n tien puoliv\xc3\xa4liss\xc3\xa4. J\xc3\xa4rven ymp\xc3\xa4rist\xc3\xb6ss\xc3\xa4 mets\xc3\xa4maat ja suot vuorottelevat. Suot on ojitettu ja Saaresj\xc3\xa4rveen laskeekin kolme laaja-alaista suo-ojaa sek\xc3\xa4 suurempi Haarainluoma. Se on Lylyj\xc3\xa4rven laskujoki, jota kutsuttiin aiemmin nimell\xc3\xa4 Lylyjoki , ja joka ker\xc3\xa4\xc3\xa4 ojitettyjen soiden ja Lylynevan turvetuotantoalueen kuivatusojien vett\xc3\xa4 laajalta alueelta. J\xc3\xa4rven laskuoja yhtyy Per\xc3\xa4j\xc3\xa4rven laskuojan Per\xc3\xa4j\xc3\xa4rvenjoen kanssa johto-ojaksi, joka laskee Jaakkolanj\xc3\xa4rveen. Rantaviivan pituus on 1,7 kilometri\xc3\xa4. L\xc3\xa4hes kaikki Saaresj\xc3\xa4rven rannat ovat mets\xc3\xa4ist\xc3\xa4 suota tai jopa avosuota. Rantavy\xc3\xb6hykkeen taakse on rakennettu kaksi vapaa-ajan asuntoa sek\xc3\xa4 kota. Kodan kautta kulkee polku, joka johtaa lounaaseen Parkanon seurakunnan leirikeskukseen Poikkeusj\xc3\xa4rvelle. Asunnoille johtaa tiet yhdystielt\xc3\xa4 13355.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatua on tutkittu ainakin kerran tammikuussa 1994, jolloin j\xc3\xa4rvess\xc3\xa4 oli 0,40 metri\xc3\xa4 j\xc3\xa4\xc3\xa4t\xc3\xa4. Mittausten mukaan veden hapen kyll\xc3\xa4stysaste oli p\xc3\xa4\xc3\xa4llysvedess\xc3\xa4 metrin syvyydess\xc3\xa4 46% eli 6,5\xc2\xa0mg/l (milligrammaa litrassa) ja 2,5 metrin syvyydess\xc3\xa4 alusvedess\xc3\xa4 vesi oli hapetonta. Veden kokonaisfosforipitoisuus oli p\xc3\xa4\xc3\xa4llysvedess\xc3\xa4 29\xc2\xa0\xc2\xb5g/l (mikrogrammaa litrassa) ja alusvedess\xc3\xa4 140\xc2\xa0\xc2\xb5g/l. Vastaavasti kokonaistyppipitoisuudet olivat 690\xc2\xa0\xc2\xb5g/l ja 1500\xc2\xa0\xc2\xb5g/l. N\xc3\xa4k\xc3\xb6syvyys oli 0,7 metri\xc3\xa4 ja sameus p\xc3\xa4\xc3\xa4llysvedess\xc3\xa4 2,7 FNU ja alusvedess\xc3\xa4 22 FNU. Veden happamuusarvot (pH) olivat 5,5 ja 6,0._NEWLINE_Happikadon seurauksen j\xc3\xa4rvenpohjasta on liuennut veteen runsaasti ravinteita, joita eli\xc3\xb6t alkoivat kev\xc3\xa4\xc3\xa4ll\xc3\xa4 hy\xc3\xb6dynt\xc3\xa4\xc3\xa4. Siksi vesi oli pohjan tuntumassa sameaa. Mittausarvojen perusteella voisi ajatella Saaresj\xc3\xa4rven olevan hapan ja rehev\xc3\xb6itynyt j\xc3\xa4rvi.\n_START_SECTION_\nHistoriaa\n_START_PARAGRAPH_\nMy\xc3\xb6s Jaakkolankyl\xc3\xa4ss\xc3\xa4 oleva Jaakkolanj\xc3\xa4rvi on ollut nimelt\xc3\xa4\xc3\xa4n \xe2\x80\x9dSaaresj\xc3\xa4rvi\xe2\x80\x9d. Nimi johtunee sen rannalla sijainneesta maatalosta nimelt\xc3\xa4\xc3\xa4n \xe2\x80\x9dSaares\xe2\x80\x9d._NEWLINE_Vanhassa painetussa peruskartassa vuodelta 1959 Saaresj\xc3\xa4rvi oli luonnontilassa lukuun ottamatta kahta  kaivettua suo-ojaa. Yksi suo-ojista oli luontainen. Saaresj\xc3\xa4rven laskuojan yhtym\xc3\xa4kohdassa Per\xc3\xa4j\xc3\xa4rvenjokeen oli raivattu peltomaata, joka on nyky\xc3\xa4\xc3\xa4n metsittynyt. Itse Saaresj\xc3\xa4rvi oli tuolloin autio.'